
                                                                                                                                         Χανιά 20-8-2026                                              

                                                   ΔΕΛΤΙΟ ΤΥΠΟΥ
«ΛΕΥΚΗ ΝΥΧΤΑ» ΓΙΑ ΤΟΥΣ ΕΜΠΟΡΟΥΣ, ΜΑΥΡΗ ΝΥΧΤΑ ΓΙΑ ΤΟΥΣ ΕΡΓΑΖΟΜΕΝΟΥΣ
   Το Εργατικό Κέντρο Χανίων κηρύσσει στάση εργασίας για όλους τους εργαζόμενους στα εμπορικά καταστήματα της πόλης που θα παραμείνουν ανοιχτά λόγω της «Λευκής Νύχτας», την Τρίτη 25 Αυγούστου από τις 21.00’ μ.μ. έως τις 23.30’ μ.μ., και καλεί τους εργαζόμενους να συμμετάσχουν μαζικά. 
   Για ακόμη μία φορά διεκδικούμε έμπρακτα τον σεβασμό στο ωράριο και στην αξιοπρέπειά των εργαζομένων εκφράζοντας με αυτόν τον τρόπο την δυσαρέσκειά μας και την αντίθεσή του όσον αφορά τη συγκεκριμένη διοργάνωση.
   Και αυτό διότι μια εκδήλωση που διαφημίζεται ως γιορτή για την πόλη, μετατρέπεται σε πρόσθετο βάρος για όσους εργάζονται πίσω από τα ταμεία και τα ράφια. Οι εργαζόμενοι δεν γιορτάζουν. Δουλεύουν παραπάνω, κουράζονται περισσότερο, και καλούνται —πολλές φορές σιωπηλά— να «καλύψουν» μια βραδιά που ουδείς τους ρώτησε αν θέλουν να εργαστούν.
   Ας μιλήσουμε καθαρά: το πρόβλημα της τοπικής αγοράς δεν λύνεται με διευρυμένο ωράριο λειτουργίας των καταστημάτων. Λύνεται με μισθoύς που καλύπτουν τις ανάγκες των εργαζομένων και δεν εξανεμίζονται στα μέσα του μήνα. Ο κόσμος δεν λείπει από τα μαγαζιά επειδή αυτά κλείνουν νωρίς, λείπει επειδή δεν έχει χρήματα να ξοδέψει. 
Το Εργατικό Κέντρο Χανίων απαιτεί:
· Υπογραφή Συλλογικών Συμβάσεων Εργασίας που να καλύπτουν τις ανάγκες των εργαζόμενων των Χανίων
· Κατοχύρωση επιδομάτων: γάμου, παιδιών, πολυετίας, ανθυγιεινής εργασίας, ταμειακών λαθών, πτυχίου, ξένης γλώσσας.
· Μέτρα υγείας και ασφάλειας στους χώρους δουλειάς.
· Σεβασμό στους εργαζόμενους.
Η στήριξη της πραγματικής οικονομίας δεν περνάει μέσα από την εξάντληση του εργατικού δυναμικού, αλλά μέσα από αξιοπρεπείς μισθούς, σταθερή εργασία και σεβασμό στο ωράριο και στα δικαιώματα όσων στηρίζουν καθημερινά την αγορά με τη δουλειά τους.
   Το Εργατικό Κέντρο Χανίων δηλώνει ότι οποιαδήποτε μορφή πίεσης, εκβιασμού ή παραβίασης εργασιακών δικαιωμάτων σε βάρος εργαζομένων στο πλαίσιο της εκδήλωσης δεν θα γίνει ανεκτή. Καλούμε κάθε εργαζόμενο που τυχόν αντιμετωπίσει τέτοια περιστατικά να το καταγγείλει στο Εργατικό Κέντρο. Θα προβούμε σε κάθε απαραίτητη ενέργεια για την προστασία του.
   Τα δικαιώματα των εργαζομένων δεν είναι διακοσμητικό στοιχείο μιας διοργάνωσης. Πρέπει να προασπίζονται πάση θυσία.
   Αναμένουμε από τους αρμόδιους ελεγκτικούς μηχανισμούς να προβούν στις απαραίτητες ενέργειες για την τήρηση της νομιμότητας. 
   

                        ΟΙ ΕΡΓΑΖΟΜΕΝΟΙ ΔΕΝ ΕΙΝΑΙ ΛΑΣΤΙΧΟ! 
Η «ΛΕΥΚΗ ΝΥΧΤΑ» ΤΩΝ ΕΜΠΟΡΩΝ ΕΙΝΑΙ ΜΑΥΡΗ ΝΥΧΤΑ ΓΙΑ ΤΟΥΣ ΕΜΠΟΡΟΫΠΑΛΛΗΛΟΥΣ ΤΗΣ ΠΟΛΗΣ ΜΑΣ!!! 
ΔΕΝ ΜΑΣ ΛΕΙΠΟΥΝ ΟΙ ΦΙΕΣΤΕΣ, ΜΑΣ ΛΕΙΠΟΥΝ ΑΞΙΟΠΡΕΠΕΙΣ ΜΙΣΘΟΙ ΓΙΑ ΝΑ ΖΗΣΟΥΜΕ ΕΜΕΙΣ ΚΑΙ ΟΙ ΟΙΚΟΓΕΝΕΙΕΣ ΜΑΣ!!!


                 Εργατοϋπαλληλικό Κέντρο Ν.  Χανίων

